Diari Oficial de la Generalitat Valenciana


Sumari del DOGV 7553, del 22-06-2015 (2015/5866)

ORDE 65/2015, de 18 de juny, de la Conselleria d'Educació, Cultura i Esport, per la qual aprova les bases reguladores per a la convocatòria d'ajudes individuals per al servici de transport escolar i s'aprova la convocatòria corresponent al curs 2015-2016.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7553

Data del DOGV
:   22-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5866


Data del document
:   18-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 65/2015, de 18 de juny, de la Conselleria d'Educació, Cultura i Esport, per la qual aprova les bases reguladores per a la convocatòria d'ajudes individuals per al servici de transport escolar i s'aprova la convocatòria corresponent al curs 2015-2016. [2015/5866]  
PREÀMBUL  
  
D'acord amb l'article 27.6 de la Constitució Espanyola, l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han d'eliminar els entrebancs de qualsevol naturalesa que impedisquen o dificulten l'exercici del dret a l'educació.  
D'altra banda, cal tindre en compte el que disposen els articles 81 i 82 de la Llei Orgànica 2/2006, d'Educació. L'article 81 assenyala que «2. Correspon a les administracions educatives adoptar mesures singulars en els centres escolars o zones geogràfiques en què resulte necessària una intervenció educativa compensatòria. 3. En l'educació primària, les administracions educatives garantiran a tots els alumnes un lloc escolar gratuït en el seu propi municipi o zona d'escolarització establida», així mateix l'article 82.2 diu «Sense perjuí del que disposa l'apartat 3 de l'article anterior, en l'educació bàsica, en aquelles zones rurals en què es considere aconsellable, es podrà escolaritzar els xiquets en un municipi pròxim al de la seua residència per a garantir la qualitat de l'ensenyança. En este supòsit les administracions educatives prestaran de forma gratuïta els servicis escolars de transport i, si és el cas, menjador i internat».  
Entre els beneficiaris del servici de transport escolar es troba tot l'alumnat que n'és beneficiari per mandat de la llei, així com aquells a què se'ls reconeix la condició per extensió d'un servici que voluntàriament assumix la Generalitat.  
El servici de transport escolar es presta amb caràcter general a través de les rutes de transport contractades per l'administració educativa; no obstant això, resulta necessari establir un procediment de convocatòria d'ajudes individuals per a l'alumnat amb dret a este transport escolar que no pot fer ús de les rutes programades.  
L'article 7 del Decret 140/2014, de 5 de setembre, del Consell, que aprova el Reglament orgànic i funcional de la Conselleria d'Educació, Cultura i Esport, preceptua que la Direcció General de Centres i Personal Docent és el centre directiu a què corresponen, entre altres funcions, la planificació, ordenació i execució d'actuacions relatives a transport i menjadors escolars, servicis escolars, escoles-llar i altres de naturalesa anàloga.  
Per això, i fent ús de les facultats que tinc conferides per l'article 28.e de la Llei 5/1983, del Consell, el Decret 9/2014, del president de la Generalitat, que determina les conselleries en què s'organitza l'Administració de la Generalitat, i l'article 160 de la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, vista la proposta del director general de Centres i Personal Docent i de conformitat amb este projecte, i una vegada complits els tràmits que establix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Bases reguladores  
S'aproven les bases reguladores per a la convocatòria d'ajudes individuals per al servici de transport escolar que figuren en l'annex II d'esta orde.  
  
Article 2. Convocatòria  
1. Es convoquen les ajudes individuals de transport escolar per al curs 2015-2016 destinades a finançar el transport escolar dels alumnes escolaritzats en nivells obligatoris d'ensenyança en centres públics dependents de la Generalitat, d'acord amb els articles següents.  
2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i la normativa que la desplega, i per la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions.  
3. La concessió d'ajudes es realitzarà en règim de concurrència, es prorrateja entre els beneficiaris de la subvenció l'import global màxim que s'hi destina.  
  
Article 3. Beneficiaris. Requisits  
Seran beneficiaris de les ajudes regulades en l'orde l'alumnat que complisca els requisits establits en la base segona que regula la convocatòria.  
  
Article 4. Crèdit pressupostari  
1. El pressupost destinat a finançar esta convocatòria ascendix a 1.200.000 euros com a màxim, 780.000 euros amb càrrec a la línia de subvenció T0827000, del capítol IV, programa 422.20, i 420.000 euros amb càrrec a la línia T7893000, del capítol IV, programa 422,30 dels pressupostos generals de la Generalitat per a l'any 2015.  
2. Excepcionalment, l'import podrà ser incrementat com a conseqüència d'una generació, una ampliació o una incorporació de crèdit, que no requerirà cap nova convocatòria, de conformitat amb el que preveu l'article 58, apartat 2, lletra a, punt quart del Reglament de la Llei General de Subvencions. Així mateix, l'import indicat podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
  
  
Article 5. Sol·licituds. Forma i termini de presentació  
1. Els pares, mares o tutors hauran de sol·licitar la concessió de l'ajuda individual de transport d'acord amb els terminis següents:  
  
- Educació Infantil i Primària: des de la publicació d'esta resolució fins al 6 de juliol.  
- Educació Secundària Obligatòria: des de la publicació d'esta resolució fins al 21 de juliol.  
- Extraordinàriament, per a les matrícules que es facen en el mes de setembre, el termini de presentació de les sol·licituds serà des de l'1 fins al 4 de setembre.  
2. La sol·licitud es formalitzarà segons el model inclòs en l'annex I d'esta orde i es presentarà en el centre on estiga matriculat l'alumne o alumna o per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
3. El model serà únic per a les convocatòries d'ajudes per al menjador escolar i per al transport, i s'indicaran les ajudes que se sol·liciten per a cada alumne.  
4. En el cas que alumnes que formen part de la mateixa unitat familiar estiguen escolaritzats en el mateix centre, es presentarà una sola sol·licitud. Si estan escolaritzats en centres diferents, es presentarà una sol·licitud per cada centre.  
5. Una vegada omplida i presentada la sol·licitud, les persones firmants autoritzen la Conselleria d'Educació, Cultura i Esport per a incloure les seues dades personals arreplegades al llarg del procediment en un fitxer informatitzat, en els termes i condicions que establixen la Llei Orgànica 15/1999, de 13 de desembre, de Protecció de Dades de Caràcter Personal, així com el Reial Decret 1720/2007, de 21 de desembre, que aprova el Reglament de desplegament d'esta llei orgànica, i d'acord també amb el Decret 96/1998, de 6 de juliol (DOCV 3291, de 22 de juliol), del Consell, pel qual regula l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'Administració de la Generalitat.  
  
6. Les secretaries dels centres educatius receptors de les sol·licituds, una vegada comprovat que les sol·licituds complixen els requisits, mecanitzaran les dades facilitades pels sol·licitants, a través de l'aplicació Ítaca. En el cas d'Infantil i Primària, s'hauran de mecanitzar les dades fins al 15 de juliol de 2015 i, en Secundària, fins al 30 de juliol de 2015, i en el cas de matrícules formalitzades en el mes de setembre, fins al 10 de setembre de 2015.  
  
Article 6. Procediment i òrgans d'instrucció i resolució  
El procediment i els òrgans d'instrucció i resolució són els que establixen les bases quinta, sexta i sèptima que regulen esta convocatòria.  
  
  
Article 7. Quantia de les ajudes  
1. La quantia màxima de les ajudes, amb caràcter general, per al curs acadèmic 2015-2016, queda establida de la manera següent:  
  
Distància Import màxim per curs  
Menys de 6 km 261,55 -  
Més de 6 i fins a 10 km 357,45 -  
Més de 10 i fins a 15 km 459,23 -  
Més de 15 i fins a 20 km 561,82 -  
Més de 20 km 613,13 -  
  
  
2. En el cas d'alumnes d'educació especial, la quantia màxima de les ajudes queda establida de la manera següent:  
  
Distància Import màxim per curs  
Menys de 6 km 523,10 -  
Més de 6 i fins a 10 km 714,90 -  
Més de 10 i fins a 15 km 918,46 -  
Més de 15 i fins a 20 km 1.123,64 -  
Més de 20 km 1.226,26 -  
  
  
Article 8. Abonament i justificació de l'ajuda i procediment de reintegrament  
L'abonament i justificació de les ajudes així com el procediment de reintegrament els establixen les bases novena i deu que regulen esta convocatòria.  
  
Article 9. Recurs contra la convocatòria  
Contra la present orde, que posa fi a la via administrativa, es pot interposar un recurs potestatiu de reposició davant de la consellera d'Educació, Cultura i Esport, en el termini d'un mes des de la publicació en el DOCV, o es pot impugnar per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la data de la publicació en el DOCV, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 18 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX II  
Bases reguladores  
  
Primera. Objecte  
1. Esta orde té per objecte aprovar les bases reguladores per a la convocatòria d'ajudes individuals de transport escolar dels alumnes escolaritzats en segon cicle d'Educació Infantil, Educació Primària, Educació Secundària Obligatòria i educació especial en centres educatius públics dependents de la Generalitat.  
2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i la normativa que la desplega, i per la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions.  
3. La concessió d'ajudes es realitzarà en règim de concurrència, es prorrateja entre els beneficiaris de la subvenció l'import global màxim que s'hi destina.  
  
Segona. Beneficiaris. Requisits  
1 Podran ser beneficiaris de les ajudes que regula esta orde els alumnes que es troben en algun dels supòsits següents i que no puguen ser inclosos en cap de les rutes de transport col·lectiu autoritzades:  
  
a) Alumnat de segon cicle d'Educació Infantil, Educació Primària i Educació Secundària Obligatòria quan hagen sigut escolaritzats en un centre d'un municipi diferent del de la seua residència perquè on viuen no hi ha oferta educativa.  
b) Alumnat escolaritzat en centres i aules específiques d'educació especial.  
c) Alumnat d'Educació Primària i Educació Secundària Obligatòria el domicili habitual del qual, ben acreditat, es trobe a una distància, en línia recta, de 3 km o més del centre educatiu en què estiga escolaritzat. Amb caràcter excepcional i després d'un informe motivat de la direcció territorial competent en matèria d'educació, es podrà tindre en compte les zones en què l'accés al centre docent siga dificultós a causa de l'orografia del terreny. En estos casos, per a ser-ne beneficiari, s'haurà de complir alguna de les premisses següents:  
  
c.1) Que el centre en què estiga escolaritzat siga el centre més pròxim en línia recta al seu domicili habitual dins de la seua localitat o àrea d'influència.  
c.2) Que el centre en què estiga escolaritzat siga el centre d'adscripció del seu centre educatiu.  
c.3) Que el centre d'escolarització el determine una resolució d'escolarització del director territorial d'Educació.  
  
c.4) En Educació Secundària, el centre d'escolarització determinarà la condició de l'alumne com a beneficiari del transport escolar, si el centre de primària de què procedix l'alumne era el que li corresponia segons les circumstàncies assenyalades en els apartats anteriors.  
2. L'alumnat escolaritzat en un centre educatiu de l'àrea d'influència del domicili laboral d'algun dels pares o tutors no tindrà la consideració de beneficiari d'estes ajudes.  
3. El compliment dels requisits establits el comprovaran d'ofici la conselleria amb competències en matèria d'educació i les direccions territorials. En els casos en què no fóra possible, se sol·licitarà a les persones interessades l'aportació de la documentació acreditativa.  
  
4. La distància entre el domicili i el centre d'escolarització la fixen els responsables dels centres educatius a través de la ferramenta que ha elaborat per a fer-ho la conselleria competent en matèria d'educació.  
  
5. Les baixes de l'alumnat sol·licitant d'ajuda individual de transport que es produïsquen en el centre educatiu es comunicaran a la direcció territorial per a la modificació o revocació de l'ajuda concedida.  
  
6. Els beneficiaris d'estes ajudes no han d'incórrrer en cap de les prohibicions que establix l'article 13 de la Llei General de Subvencions.  
  
  
  
  
Tercera. Crèdit pressupostari  
El finançament de les ajudes es garantirà pressupostàriament amb càrrec a les línies de subvenció corresponents.  
  
Quarta. Sol·licituds. Forma i termini de presentació  
1. Els pares, mares o tutors hauran de sol·licitar la concessió de l'ajuda individual de transport d'acord amb els terminis que establix la convocatòria.  
2. La sol·licitud es formalitza segons el model que inclou la convocatòria i es presenta en el centre on estiga matriculat l'alumne o alumna o per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Quinta. Instrucció del procediment  
1. La competència per a la instrucció dels expedients correspon al director territorial amb competències en matèria d'educació de la província de què depenguen els centres educatius.  
2. Una vegada rebuda la informació dels centres educatius, la direcció territorial comprovarà les dades declarades per les persones interessades i verificarà que tenen els requisits que exigix la convocatòria i ha d'enviar als centres educatius, durant el mes d'octubre, una llista provisional que incloga l'alumnat que té els requisits que establix la convocatòria i també el que no els té. Estes llistes es publicaran en el tauler d'anuncis del centre educatiu. La publicació servirà de requeriment a les persones interessades perquè, en el termini de 10 dies hàbils comptador a partir de l'endemà de la publicació, puguen esmenar els defectes observats.  
  
  
Sexta. Comissió de valoració  
1. Per a l'estudi i valoració de les sol·licituds d'ajudes regulades per esta orde es constituirà una comissió que formaran els membres següents:  
- Presidència: el subdirector o la subdirectora general de Centres Docents.  
- Vocals: el o la cap de la Inspecció General d'Educació i el o la cap del Servici de Centres públics i Servicis Complementaris.  
- Secretaria: un funcionari o funcionària adscrit al Servici de Centres públics i Servicis Complementaris.  
2. La comissió avaluadora efectuarà la valoració dels expedients presentats i farà la proposta corresponent, tenint en compte les bases de la convocatòria, i utilitzarà com a criteri per a la concessió el compliment dels requisits exigits en la convocatòria i el que disposa l'article 8.  
  
3. En cas d'absència, vacant o malaltia d'algun dels membres de la comissió, seran substituïts per un funcionari nomenat pel director general de Centres i Personal Docent.  
4. El funcionament d'este òrgan s'ajustarà al que disposen les normes del capítol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Sèptima. Resolució de procediment  
1. Es delega el director general de Centres i Personal Docent per a resoldre les sol·licituds de la convocatòria corresponent.  
  
2. En acabar el termini d'esmenes i reclamacions, cada direcció territorial formularà, a la vista de l'informe de la comissió avaluadora, la proposta de resolució i l'ha d'enviar a la Direcció General de Centres i Personal Docent.  
3. El director general de Centres i Personal Docent, a la vista de la proposta formulada per els directors territorials, resoldrà la concessió o denegació de les ajudes, així com els sol·licitants que calga considerar que han desistit de la sol·licitud o per als quals concórreguen altres causes de terminació del procediment.  
4. El procediment es resoldrà i publicarà en un termini màxim de sis mesos des de la publicació de la corresponent convocatòria. L'efecte que produirà el silenci administratiu, si transcorre el termini sense que es dicte i publique la resolució, serà desestimatori de la sol·licitud d'ajuda, d'acord amb l'article 25.5 de la Llei 38/2003, de 17 de novembre, General de Subvencions, la qual cosa no evitarà l'obligació legal de l'Administració de resoldre, de conformitat amb l'article 42 de la Llei 30/1992, de 26 de novembre.  
5. La resolucions es publicaran en el tauler d'anuncis de cada centre educatiu i en el de les direccions territorials. La publicació produirà efecte de notificació a les persones interessades, d'acord amb el que establix l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Les resolucions que resolguen este procediment posaran fi a la via administrativa. S'hi pot recórrer potestativament en reposició davant de la consellera d'Educació, Cultura i Esport, en el termini d'un mes des de la publicació, o bé ser impugnar-les per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació.  
  
  
Octava. Quantia de les ajudes  
1. La determinació de la quantia de les ajudes individuals estarà en relació amb la distància en quilòmetres entre el centre receptor i el domicili habitual de l'alumne o alumna, calculada en línia recta o pel trajecte més curt en el cas de zones amb dificultats orogràfiques especials.  
2. La quantia màxima de les ajudes la determina la convocatòria.  
  
  
Novena. Abonament i justificació de les ajudes  
1. L'abonament de les ajudes es fa en un sol pagament abans de la justificació. El pagament es fa als beneficiaris a través dels centres educatius.  
2. La direcció territorial remetrà a cada centre educatiu la resolució en què s'inclourà la llista de beneficiaris de les ajudes individuals de transport i la quantia per beneficiari.  
  
3. L'ingrés dels imports s'abonarà en el compte de cada centre docent, els quals hauran d'entregar els fons als beneficiaris de les ajudes.  
4. En el moment en què el centre educatiu reba la transferència de l'import de les ajudes individuals de transport, haurà d'efectuar-ne l'abonament als beneficiaris. En este moment, el pare, la mare o el tutor haurà d'anotar, en la llista de beneficiaris enviada per la direcció territorial, el seu número de DNI i firmar en senyal de conformitat, com a justificació de la percepció.  
5. La llista de l'alumnat beneficiari de les ajudes individuals de transport escolar amb les firmes dels perceptors serà enviada a la direcció territorial, amb un certificat del secretari del centre que acredite que les ajudes han sigut lliurades als beneficiaris, i se n'arxivarà una còpia en la secretaria del centre educatiu.  
  
6. Per a justificar les ajudes, les secretaries dels centres, una vegada conclòs el període lectiu del curs escolar, comprovaran que els alumnes han complit la finalitat per a la qual se'ls concedix l'ajuda. Per a això, s'entendrà que no han complit la finalitat els alumnes que no hagen assistit a classe més del 20 % del total de dies lectius del curs escolar.  
  
7. Les secretaries dels centres han d'enviar, en el termini de 15 dies des de la finalització del període lectiu, a la direcció territorial un certificat en què conste la llista d'alumnes que han complit la finalitat per a què se'ls concedix l'ajuda i dels que no la complixen, a fi que s'instruïsca el procediment de reintegrament.  
  
  
Deu. Procediment de reintegrament  
1. En els casos en què es done alguna causa de reintegrament de les previstes en la Llei 38/2003, de 17 de novembre, General de Subvencions, s'ha de reintegrar la quantitat percebuda i d'exigir l'interés de demora corresponent des del moment del pagament de l'ajuda fins a la data en què s'acorde el reintegrament, d'acord amb l'article 37 de la Llei General de Subvencions.  
2. Totes les alteracions de les condicions tingudes en compte per a la concessió de les ajudes individuals per al transport escolar, inclosa la falta d'assistència amb regularitat a les classes, haurà de ser comunicada a la direcció territorial i podrà donar lloc a la modificació o revocació de la resolució de concessió.  
3. Es perd el dret al cobrament de la subvenció i s'ha de reintegrar, si la subvenció es destina a la finalitat o activitat descrita en el paràgraf segon, de l'article 22.2 de la Llei 6/2015, de 2 d'abril, de la Generalitat, de reconeixement, protecció i promoció de les senyes d'identitat del poble valencià.  
4. El procediment de reintegrament de la quantitat indegudament percebuda el resoldrà la Direcció General de Centres i Personal Docent. L'inici del procediment es notificarà a la persona interessada, i se li ha d'indicar l'import que ha de ser tornat a la Generalitat, l'obligació que ha resultat incomplida i la motivació que justifica el reintegrament. Este procediment garantirà l'audiència de la persona interessada, abans de l'elaboració de la resolució definitiva, que també serà notificada a la persona interessada.  
  
Onze. Control de l'aplicació de les ajudes  
La conselleria amb competències en matèria d'educació, la intervenció general de la conselleria amb competències en matèria d'hisenda, la Sindicatura de Comptes de la Comunitat Valenciana, així com el Tribunal de Comptes, podran realitzar, per mitjà dels procediments legals pertinents, les comprovacions oportunes respecte a la destinació i aplicació de les subvencions, per a la qual cosa tant els beneficiaris com els centres educatius queden obligats a facilitar-los tota la informació que els requerisquen.  
  
Dotze. Compatibilitat de les ajudes  
Estes ajudes són compatibles amb les concedides per altres administracions públiques o entitats privades destinades a la mateixa finalitat, de conformitat amb el que preveu la legislació en matèria de subvencions, sempre que la suma de les ajudes no supere el cost de l'activitat subvencionada.  
  
Tretze. Compliment de l'article 3.4 del Decret 147/2007, de 7 de setembre  
Les ajudes convocades a l'empara d'esta orde no estan subjectes a la política de la competència de la Unió Europea i, en conseqüència, no s'han de notificar a la Comissió Europea, perquè es tracta d'una convocatòria dirigida a l'alumnat escolaritzat en centres educatius, per la qual cosa no s'aplica l'apartat 1 de l'article 107 del Tractat de Funcionament de la Unió Europea, per tal com no afecta els intercanvis comercials entre els estats membres.